钦定古今图书集成/历象汇编/乾象典/第081卷 > 《奉和圣制喜雨赋》李宙
## 钦定古今图书集成/历象汇编/乾象典/第081卷 > 《奉和圣制喜雨赋》李宙

既五月兮生一阴，犹不雨兮思作霖。圣自咎兮天同
德，诚下荅兮神孔歆。臣闻泽不润下，意将乾封。岂大
明在御，而荒岁或逢？《礼》有旱暵之舞，《诗》有昭回之咏。
陛下退史巫之纷若，追后土之虔敬，以乾坤而合德，
何造化之不测？雷赫曦兮是时，雨滂沱兮为期。粤三
日而将澍，未崇朝而已布。霏微露立之坛，霡霂风旋
之步。缅察狱以临幸，尝祷林而戒惧。曷若不言而顺
于阴骘，曰肃而变其阳数。非破块与鸣条，惟涤漡及
洒路。灵台是升，斯考休征；浑仪已纬，更酌元亨。尔乃
紫微凉夏，彤庭景深。初泛滟于太液，复萧绦于上林。
倾菡萏而花舞，散青葱而叶吟。宜刻漏于银箭，杂秋
声于玉琴。龙虎飞腾兮多气色，鹳鹤鸣唳兮有清音。
况田畯之至喜，奉圣人以为心。惟大君之德也，如雨
施于上元，如泽漏于重泉。浸四溟而无远，洞万物而
无偏。喜群生之遂也，山不翦其毛发，河不污其宫阙，
思就绀而生虹，愿从风而栘月，绝奔雷以无景，静行
云以不发。愿依稀兮其奚多，虽三五而可越。